O nouă ediție a Școlii de Leadership pentru studenți a Senatului Universității din București

În perioada 23 – 25 februarie 2024, Senatul Universității din București a organizat o nouă ediție a Școlii de Leadership pentru studenții UB. Evenimentul a avut loc la Stațiunea Zoologică de la Sinaia a Universității din București și a reunit peste 20 de participanți.
Prin interdisciplinaritatea cursurilor propuse, evenimentul și-a propus să contribuie la dezvoltarea in rândul liderilor studenților a calităților și competențelor necesare pentru o cât mai bună reprezentare a colegilor lor în structurile de decizie ale Universității din București. 
De asemenea, un alt obiectiv major al reuniunii a fost promovarea în rândul studenților a culturii organizaționale a Universității din București, o cultură ce pune în centrul ei valori precum: meritul, solidaritatea, echitatea, integritatea, eficiența, competența, competitivitatea.
Deschiderea oficială a cursurilor școlii de iarnă a avut loc vineri, 23 februarie 2024, la ora 12:00, în prezența Președintelui Senatului Universității din București, conf. univ. dr. Claudiu-Paul Buglea, care a susținut prelegerea „Universitatea ca organizație: misiune, viziune, cultură, valori, locul și rolul studenților în mediul academic”.
La eveniment a luat parte și prof. univ. dr. Marian Preda, Rectorul Universității din București, care a prezentat participanților „Stilurile de conducere. Despre Autoritate și Decizie în organizații. Abordarea strategică a Universității”. Reuniunea s-a bucurat și de prezența prof. univ. dr. Magdalena Iordache-Platis, prorector al UB pentru Studenți, managementul calității, sustenabilitate și responsabilitate socială, care a avut o prezentare cu titlul „Inițiative instituționale cu și pentru studenți”.
Exceptând deschiderea, programul a inclus patru sesiuni, de la 9:30 la 12:30 și de la 14:00 la 17:00, fiecare cu o pauză. Închiderea Școlii de Leadership a avut loc sâmbătă, 24 februarie 2024, la ora 17:00, după ce Președintelui Senatului Universității din București a enumerat concluziile și Școlii de Leadership.
Programul integral al ediției din anul 2024 a Școlii de Leadership pentru studenți a Senatului UB poate fi accesat aici.
De asemenea, persoanele interesate pot consulta informații despre edițiile anterioare ale Școlii de Leadership pentru studenți a Senatului Universității din București aici și aici. 

